- Whhhhhuusssj. Der går ikke mange sekunder før den lille, grå drone har fundet vej til 100 meters højde, hvor den skyder løs. - Jeg flyver rundt og tager billeder fra alle sider, forklarer Konstantin Polishkevych, mens drone-controlleren ligger solidt plantet i hånden. Til daglig styrer ukrainske Konstantin Polishkevych, der bor i Hurup, store trucks, men i fritiden samler han indtil sit krigsramte hjemland med hjælp af sine drone. - Pengene kan gå til varmt tøj eller lægehjælp. Der er mange ting at hjælpe med, forklarer ukraineren, der kom til Danmark i 2013. Konceptet går i alt sin enkelhed ud på, at man bestiller den ukrainske dronemand til at komme forbi og tage fotos fra luften mod en valgfri betaling på mindst 50 kroner, der bliver doneret til Ukraine. Lørdag besøger Konstantin Polishkevych og den lille drone blandt andre Carina Brandhøj Nielsen på hendes landejendom i Thy. - Vi har nogle ældre billeder af det gamle (stuehus, red.). Det er lidt sjovt at få taget nogle nye billeder, forklarer Carina Brandhøj Nielsen. Carina Brandhøj Nielsen har valgt at betale 300 kroner for dronebillederne. - Jeg synes, det er helt vildt godt initiativ, forklarer hun. Samme holdning finder man hos Gull-Britt Pedersen ved Helligsø i det sydlige Thy: - Det er en voldsomt god idé. Det er vigtigt at hjælpe mennesker, der har brug for hjælp, lyder det fra thyboen, der nu har fået taget flere billeder af sin landejendom og doneret 500 kroner til Ukraine. Indtil videre har Konstantin Polishkevych indsamlet i omegnen af 1000 kroner. Han håber på, at flere vil benytte sig af hans tilbud, da vinteren nærmere sig. - Jeg tror, at det betyder meget, når vi er flere, der hjælper, forklarer han.

Opsummering:
Kunderne bestemmer selv, hvor meget de har lyst til at betale for billederne.